Omm u missier Christabelle jiktbulha din ittra ta' mħabba. "Għażiża Christabelle, Inti taf li jiena u missierek ngħixu għalik u għal oħtok. Xtaqt ngħidlek kemm napprezzaw li inti tapprezza l-imħabba tagħna. Tgħożżha u ġġorrha dejjem miegħek. Imma llum irridu ngħidu lin-nies kif inti tkun hemm għalina, kull meta aħna nkunu f'xi diffikultà li l-ħajja toffri. 'Illaħwa x'tifla għandna' aħna ngħidu minn wara dahrek. Kieku taf kemm ammirajniek Christabelle meta inti ddeċidejt li taqsam man-nies l-istorja tiegħek u l-kundizzjoni ta' saħħa mentali. Niftakrek ilu mhux ħażin tgħidli, 'Għax ma din hija sitwazzjoni ta' tbatija. Ma nistgħux nibqgħu naħbuha. Hemm bżonn li nuru li bil-kura tista' terġa' tkun b'saħħtek mentalment.' Imbagħad ktibtu d-diska u wara li rbaħt, fraħna bil-messaġġi ta' awguri, imma fraħna iktar bil-messaġġi tan-nies li għaddejjin minn kundizzjonijiet ta' saħħa mentali, uħud minnhom żgħażagħ u tfal. Bikkina messaġġ li rċevejt u li kien jgħid, 'Illum ħriġt il-pinnoli bil-moħbi li ilni naħbi mill-familja tiegħi għal tliet snin. Breaking the taboo Christabelle.' Lanqas nistgħu nemmnu kemm aħna kburin bik. Aħna Christabelle nħobbuk meta tkanta tajjeb u meta tistona, meta tkun kalma u meta taqbiżlek, meta tkun irqiqa u meta titqawwa, meta twieġeb it-telefown u meta tħallina ninkwetaw għax ma weġibtniex mill-ewwel, għax l-imħabba tagħna m'għandhiex għaliex u għax. Inħobbuk . U din l-imħabba nixtiequ niċċelebrawha ma' kulħadd. Kun imbierka, ommok u missierek"
BIL-FILMAT: Il-ġenituri ta' Christabelle jiktbulha ittra